Mann pågrepet for overgrep fra 1970-tallet til i dag: Kan være over 20 fornærmede
Mannen i 60-årene ble pågrepet av politiet i Ofoten forrige tirsdag, og onsdag ble han varetektsfengslet i fire uker frem til 3. januar. Overgrepene skal ha foregått helt siden 1970-tallet og frem til nylig, men først i november ble politiet tipset om mannen. – Saken startet med at et anonymt tips ble levert til politiet i forrige måned, sier politioverbetjent Jostein Kroken til VG.Etter nærmere undersøkelser besluttet politiet å gå til pågripelse. I forbindelse med pågripelsen ble det også foretatt ransaking, og det ble blant annet beslaglagt datautstyr. – Selv om mange av overgrepene har funnet sted lang tid tilbake, har politiet grunn til å tro at det har foregått overgrep mot barn under 16 år helt frem til siktede ble pågrepet, sier Kroken. Erling Malm er mannens forsvarer. Han opplyser at mannen ikke erkjenner straffskyld for den siktelsen han ble forelagt i fengslingsmøtet 5. desember. – Han sier han ikke har gjort dette, sier Malm til VG.Flere personer har kontaktet politiet på tipstelefonen, mange av dem i løpet av helga, og etterforskere har snakket med alle. Åtte personer har allerede status som fornærmet i saken. Politiet jobber nå med å forberede og foreta ytterligere avhør av mellom 10 og 20 personer som vil kunne få status som fornærmet i saken, skriver Harstad Tidende. Dette bekrefter politiet overfor VG. – Vi ser ikke bort ifra at det kan være enda flere fornærmede som vi ikke kjenner til, sier Kroken, om mannen som er avhørt av politiet. Politioverbetjenten sier det er en omfattende sak og det er gjennomført vitneavhør, og det vil bli gjennomført flere slike i fremover. Politiet ber om tips i saken. Siden overgrepene skal ha foregått over lang tid, vil det imidlertid kunne være forhold som er foreldet. Alvorlige seksuelle overgrep begått etter 2014 blir imidlertid ikke foreldet på grunn av lovendringer.
Åtte personer har status som fornærmet i saken hvor en mann i 60-årene er pågrepet for å ha forgrepet seg på barn under 16 år. Politiet tror antall fornærmede kan øke.